Se debatten på VGTV klokken 03.00 natt til tirsdag: Clinton og Trump har studert hverandre i timevis
ARTIKKELEN ER OVER TO ÅR GAMMEL – Dette er en kampsport, sier Clinton om duellen. Mandag 26. september møtes endelig de to titanene foran TV-publikumet for å vise hvem som er mest skikket til å lede verdens mektigste nasjon. Eksperter anslår at det kan bli den mest sette direktesendingen i USAs historie. Hemmelighetsskremmeriet rundt forberedelsene er stort, men man vet flere ting. Ifølge LA Times kjører begge kandidatene prøvedebatter med sine nærmestemedarbeidere, hvor de drilles på utallige senarioer som kan oppstå. Hillary Clinton har denne uken kun hatt noen få avtaler. Resten av tiden brukes til å forberede seg til århundrets valgduell, melder amerikanske medier. Les også: Slik blir presidentdebattene mellom Clinton og TrumpIfølge CNN har Clinton allerede sett på timevis med opptak av Trump i debattene fra republikanernes nominasjonsvalg i vår. Spesielt skal Clinton ha notert seg hva som irriterer Trump, og temaene og angrepene som har fått ham ut av spill tidligere. Ifølge CNN får også Clinton råd om å øve inn tabloide one-liner-angrep folk vil huske. – Jeg kommer til å gjøre mitt beste for å kommunisere så tydelig og fryktløst jeg kan i møte med angrep, fornærmelser, mobbing og fordommer som vi ser kommer fra min motstander, sa Clinton i et radiointervju tirsdag. Sjekk VGs direktestudio for alt om presidentvalget her Til den amerikanske programlederen Steve Harvey la hun ikke skjul på at det kan bli slag under beltestedet. – Men jeg takler det, Steve. Jeg takler slikt. Jeg har stått i det før og vet dette er en kampsport, sa Clinton. Hun har også sagt at hun ikke vet hvilken «rolle» Trump vil ta på seg under debatten.Donald Trump har gjort narr av Clintons forberedelser på Twitter. «Hillary Clinton tar seg fri igjen, hun trenger hvile. Sov godt Hillary, ser deg i debatten», twitret Trump mandag. Men også Trump, som er kjent for å ta ting på sparket, har forberedt seg. Gjennom en spørreundersøkelse ba han publikum om hjelp til Clinton-angrep. Ifølge Politico har Trump-kampanjen dessuten laget en avansert psykologisk profil på Clinton, ved å analysere over 16 års debattinstats fra demokratenes presidentkandidat. Blant annet skal analysen gå i dybden på Clintons kroppsspråk, svakheter og karaktertrekk i kamp, melder nettavisen. En slik analyse er ifølge Politico aldri før blitt utført i en presidentdebatt. Trump leser nå denne nøye, i tillegg til å se opptak av Clinton i tidligere debatter, melder LA Times. Presidentkandidaten har også rettet skarpe skyts mot programlederen for mandagens seanse, NBCs Lester Holt. Trump mente programlederen er demokrat og dermed vil gi Clinton fordeler. Tirsdag ble det imidlertid kjent at Holt er registrert republikaner. Valgkampen blir stadig jevnere: Slik haler Trump innpå Clinton Ifølge rapportene preppes Trump til debatten av den avgåtte Fox News-sjefen Roger Ailes, som regnes som en av USAs mektigste politiske spinndoktorene.CNN melder at Clinton får verdifull input av blant andre Tony Schwartz som var medforfatter av boken «Art of the Deal» med Trump. Kilder til CNN: George H. W. Bush stemmer på Hillary Hovedbekymringen til Clinton-kampanjen skal ifølge CNN være at man aldri kan være sikker på hvilken rolle Trump vil spille for TV-seerne. Moden og presidentaktig, eller mobberen. I et intervju med Fox News mandag ville Trump ikke utelukke at han kan komme til å dra inn personangrep. Noe han viste tegn til i en Tweet lørdag, hvor han truet med å sette Bill Clintons angivelige eks-elskerinne Gennifer Flowers på første rad på debatten. – Hvis hun behandler meg med respekt vil jeg behandle henne med respekt. Folk spør meg stadig om jeg kommer til å ta debatten hit eller dit, og jeg vet virkelig ikke, sa Trump til programleder Bill O'Reilly.
Hillary Clinton (68) og Donald Trump (70) driver intense forberedelser i forkant av det som trolig blir en historisk presidentdebatt.